“สิงคโปร์” ยกเลิกคำสั่งห้ามนำเข้าอาหารจาก “ฟูกูชิมะ” ย้ำต้องมีใบรับรองปลอดกัมมันตรังสี
"สิงคโปร์" ยกเลิกคำสั่งห้ามนำเข้าอาหารจาก "ฟูกูชิมะ" ย้ำต้องมีใบรับรองปลอดกัมมันตรังสี
28 พ.ค. 2564

กระทรวงเกษตรของญี่ปุ่นเปิดเผยในวันนี้ว่า สิงคโปร์ได้ยกเลิกคำสั่งห้ามนำเข้าสินค้าประเภทอาหารจากจังหวัดฟูกูชิมะ ซึ่งคำสั่งห้ามนำเข้าดังกล่าวได้ถูกกำหนดขึ้นหลังเกิดวิกฤตการรั่วไหลของสารกัมมันตรังสีจากโรงไฟฟ้านิวเคลียร์ฟูกูชิมะ ไดอิชิ อันเนื่องมาจากแผ่นดินไหวรุนแรงและคลื่นยักษ์สึนามิในภาคตะวันออกเฉียงเหนือของญี่ปุ่นเมื่อเดือนมี.ค. 2554
ทั้งนี้ สิงคโปร์เป็นหนึ่งในประเทศและภูมิภาค 54 แห่งที่มีมาตรการห้ามนำเข้าผลิตภัณฑ์การเกษตรและประมงจากญี่ปุ่น หลังเกิดวิกฤตการรั่วไหลของสารกัมมันตรังสีดังกล่าว โดยในปัจจุบัน รายชื่อประเทศดังกล่าวลดลงเหลือ 14 ประเทศซึ่งยังรวมจีนและสหรัฐฯ
โดยในเดือนม.ค. 2563 สิงคโปร์ได้ยกเลิกมาตรการห้ามนำเข้าอาหารจากบางเขตในจังหวัดฟูกูชิมะ โดยมีเงื่อนไขว่า ผลิตภัณฑ์อาหารที่จัดส่งนั้นต้องมีใบรับรองแหล่งผลิตและผ่านการตรวจสอบสารกัมมันตรังสี
ขณะที่สำนักข่าวเกียวโดรายงานว่า เมื่อช่วงต้นสัปดาห์นี้ นายลี เซียนลุง นายกรัฐมนตรีสิงคโปร์ได้แจ้งกับนายโยชิฮิเดะ ซูงะ นายกรัฐมนตรีญี่ปุ่นเกี่ยวกับการตัดสินใจยกเลิกมาตรการจำกัดการนำเข้าดังกล่าว